จากเดิมที่มีอาการ Hyper Thyroid อยู่แล้วนะครับ ตั้งแต่มีอาการหน้าอกก็เริ่มขยายใหญ่ขึ้นและตั้งเต้าเหมือนผู้หญิง จึงทำให้ขาดความมั่นใจในเวลาที่จะต้องถอดเสื้อ จึงอยากรบกวนสอบถามวิธีรักษา สถานที่ที่จะเข้าไปปรึกษาได้ ค่าใช้จ่ายต่าง ๆ ที่พอจะสามารถแนะนำได้ครับ
สวัสดีค่ะ การมีเต้านมในเพศชายนั้น เกิดจาก ร่างกายมีฮอร์โมนเอสโตรเจนซึ่งควบคุมลักษณะความเป็นหญิงไม่สมดุลกับฮอร์โมนเทสโทสเตอโรนซึ่งควบคุมลักษณะความเป็นชาย ซึ่งอาจเกิดจากการใช้ยาบางชนิดเช่นยายับยั้งฮอร์โมนแอนโดรเจน ที่ใช้รักษาอาการต่อมลูกหมากโต โรคอ้วน ภาวะขาดสารอาหาร โรคตับแข็ง โรคไตเรื้อรัง ไทรอยด์เป็นพิษ เนื้องอกบางชนิด อย่างเนื้องอกบริเวณลูกอัณฑะ เนื้องอกต่อมหมวกไต หรือเนื้องอกต่อมใต้สมองดังนั้นโรคไทรอยด์ทำงานมากผิดปกติที่เป็นอยู่เดิม อาจเป็นสาเหตุให้เกิดการมีหน้าอกขึ้นมาได้การรักษาคงต้องเน้นไปที่สาเหตุของโรคก็คือเรื่องไทรอยด์ ต้องกินยาควบคุมอาการให้ดี ให้ฮอร์โมนอยู่ในระดับที่เหมาะสมตลอดเวลา การผ่าตัดอาจมีข้อบ่งชี้ในกรณีที่การรักษาด้วยวิธีอื่นไม่ได้ผล ผู้ป่วยมีอาการปวดที่เต้านมอย่างรุนแรง มีอาการกดเจ็บที่เต้านม หรือรู้สึกอายที่เต้านมมีขนาดใหญ่ขึ้น แพทย์อาจจะแนะนำให้เข้ารับการผ่าตัดเพื่อนำเนื้อเยื่อเต้านมส่วนเกินออกไป แนะนำปรึกษากับแพทย์ที่ดูแลโดยตรงอีกครั้งค่ะ อาจจะเป็นแพทย์ที่ดูแลเรื่องไทรอยด์อยู่ก่อนก็ได้ โดยแพทย์อาจเขียนสรุปการรักษาและส่งต่อไปยังแพทย์ที่สามารถผ่าตัดได้ต่อไป